เฮเลนาแห่งสวีเดน (ศตวรรษที่ 12)

เจ้าหญิงเฮเลนาแห่งสวีเดน (ภาษาสวีเดน: Helena หรือ เอริน "Erin" ราวทศวรรษ 1130 - เรื่องราวสาบสูญ ค.ศ. 1158) ทรงเป็นเจ้าหญิงสวีเดนในยุคกลางและเป็นสมเด็จพระราชินีแห่งเดนมาร์ก จากการอภิเษกสมรสกับพระเจ้าคนุตที่ 5 แห่งเดนมาร์ก วันที่ประสูติของพระนางไม่เป็นที่รู้จัก พระราชบิดาของพระนางคือ พระเจ้าสแวร์เกอร์ที่ 1 แห่งสวีเดน และพระราชมารดาของพระองค์อาจจะเป็นพระมเหสีองค์แรกของกษัตริย์คือ สมเด็จพระราชินีอูล์ฟฮิลด์

การระบุตัวตน
ในช่วงปีค.ศ. 1146 - 1147 ราชอาณาจักรเดนมาร์กถูกแบ่งแยกภายใต้พระมหากษัตริย์สองพระองค์ที่ขัดแย้งกันคือ พระเจ้าคนุตที่ 5 แห่งเดนมาร์กและพระเจ้าสเวนที่ 3 แห่งเดนมาร์ก ในปีค.ศ. 1154 กษัตริย์คนุตเป็นพันธมิตรกับพระญาติคือ ดยุกวัลเดมาร์ ซึ่งต่อมาคือ พระเจ้าวัลเดมาร์มหาราช และกษัตริย์คนุตยังหากำลังสนับสนุนจากพระเจ้าสแวร์เกอร์ที่ 1 แห่งสวีเดน ระหว่างประทับในสวีเดน กษัตริย์คนุตทรงหมั้นกับพระราชธิดาพระองค์หนึ่งของกษัตริย์สแวร์เกอร์ ซึ่งเป็นพระราชบิดาเลี้ยง ส่วนดยุกวัลเดมาร์หมั้นกับพระราชธิดาเลี้ยงของกษัตริย์สแวร์เกอร์คือ โซเฟียแห่งมินสก์ พระนามของคู่หมั้นในกษัตริย์คนุตที่ 5 ไม่ได้มีการกล่าวถึงในพงศาวดาร แต่จากการค้นคว้าในยุคสมัยใหม่ระบุว่า เจ้าหญิงพระองค์นั้นมีพระนามว่า เฮเลน หรือ เฮเลนา และมักถูกเรียกกันว่า เอริน พื้นฐานที่ได้มาซึ่งข้อสรุปนี้คือ จากเนโครโลจีอุม ลุนเดนเซอ ซึ่งกล่าวถึง เอเลนา เรไจนา (Elena Regina) ซึ่งสิ้นพระชนม์ในวันที่ระบุคือ วันที่ 31 ธันวาคม เนื่องจากไม่มีการบันทึกว่า พระราชินีเดนมาร์กพระองค์ใดใช้ชื่อนี้ ดังนั้นน่าจะหมายถึงพระราชินีเดนมาร์กไร้นามซึ่งเป็นพระราชธิดาของกษัตริย์สแวร์เกอร์แห่งสวีเดน ตามสมมติฐาน พระนางอาจถูกระบุว่า เป็นนักบุญที่มีลักษณะกึ่งตำนาน ในพระนามว่า นักบุญเฮเลน ซึ่งได้รับการยกย่องในสวีเดนและเดนมาร์กด้วย

สมเด็จพระราชินีแห่งเดนมาร์ก
ปลายปีค.ศ. 1156 กษัตริย์คนุตที่ 5 เสด็จสวีเดนเพื่อปลอบพระทัยพระราชชนนีหลังเหตุการณ์การลอบปลงพระชนม์กษัตริย์สแวร์เกอร์ (พระราชชนนีของกษัตริย์คนุตที่ 5 ได้เป็นพระมเหสีองค์ถัดมาของกษัตริย์สแวร์เกอร์) ในช่วงนั้นพระองค์ได้อภิเษกสมรสกับเจ้าหญิงสวีเดน ดังนั้นพระนางเฮเลนาจึงเสด็จออกจากสวีเดนเพื่อเป็นพระราชินีแห่งเดนมาร์ก ซึ่งพระนางจะทรงครองตำแหน่งในเวลาสั้นๆ และน่าเศร้าใจ ในปีค.ศ. 1157 กษัตริย์คนุตและกษัตริย์วัลเดมาร์เสด็จไปงานเลี้ยงเจรจาไกล่เกลี่ยที่รอสกิลด์ซึ่งกษัตริย์สเวนที่ 3 ทรงจัดขึ้น ระหว่างงานเลี้ยงกษัตริย์สเวนสั่งทหารเข้ามาปลงพระชนม์กษัตริย์ทั้งสอง และกษัตริย์คนุตทรงถูกปลงพระชนม์ ส่วนกษัตริย์วัลเดมาร์ทรงหลบหนีไปได้ กษัตริย์สเวนถูกฝ่ายของกษัตริย์วัลเดมาร์ตามปลงพระชนม์ในปีเดียวมา ทำให้กษัตริย์วัลเดมาร์เป็นผู็ชนะหนึ่งเดียวในสงครามกลางเมืองเดนมาร์ก หลังจากนั้นสมเด็จพระราชินี หรือ พระพันปีหลวงเฮเลนาเสด็จกลับสวีเดน หลังพระราชสวามีสวรรคต จากสำเนารายชื่อในศตวรรษที่ 16 เกี่ยวกับผู้บริจาคเงินในช่วงยุคกลางระบุว่า สมเด็จพระราชินีเฮเลนาทรงบริจาคที่ดินในตำบลสลากาแก่อารามวเรตาในเอิสเตร์เยิตลันด์ จากนั้นพระนางก็อุทิศพระองค์ในอารามนี้ในฐานะแม่ชี ด้วยเหตุนี้นักประวัติศาสตร์บางคนสันนิษฐานว่า พระราชินีของกษัตริย์คนุตทรงปลีกพระองค์จากโลกภายนอกหลังจากพระราชสวามีถูกปลงพระชนม์ ในปีค.ศ. 1158 ทรงเข้าร่วมเข้าคณะภคินีกับเจ้าหญิงอิงเงอเกิร์ดแห่งสวีเดน (สิ้นพระชนม์ค.ศ. 1204) พระขนิษฐา ซึ่งเป็นอธิการิณีของอารามวเรตา

อ้างอิง

เชิงอรรถ

วรรณกรรมอ้างอิง
 Ahnlund, Nils. "Till frågan om den äldsta Erikskulten i Sverige". Historisk tidskrift 68, 1948.
 Ahnlund, Nils. "Den nationella och folkliga Erikskulten", in B. Thordeman (ed.). Erik den helige. Stockholm, 1954.
 Lagerqvist, Lars O. "Sverige och dess regenter under 1.000 år. Stockholm: Albert Bonniers Förlag AB, 1982 ().
 Rosborn, Sven. När hände vad i Nordens historia. Lund: Historiska media, 1997 ().
 Wallin, Curt.Knutsgillena i det medeltida Sverige. Kring kulten av de nordiska helgonkungarna'' [Historiskt arkiv, 16]. Stockholm: Almqvist & Wicksell, 1975 ().

ฮ
นักบวชคาทอลิกหญิง
เจ้าหญิงสวีเดน